ועדת הפנים ואיכות הסביבה, כנסת 16, פרוטוקול מספר 330, 2004-12-06 09:30

יורי שטרן: בוקר טוב.

יורי שטרן: אני פותח בישיבה שזימנתי בדחיפות אחרי שהתושבים מלוד וחברי מועצת העיר התקשרו וסיפרו על הקריאה המפתיעה של סגן ראש העיר לפנות אחת משכונות העיר, שכונת רמת אשכול, מיהודים, ולמחרת ניסה ראש העיר לכנס את מועצת העיר, אבל הישיבה הזאת לא התקיימה אז, ואחר כך הייתה גם הפגנה של התושבים.

יורי שטרן: כל אלה הם ביטויים קיצוניים מקריים כמעט לאותו משבר עמוק ומתמשך שהעיר נמצאת בו זה כמה שנים.

יורי שטרן: הביטויים למשבר הזה הם גם קריסת המערכת המוניציפלית: ויתור על חלק גדול מהשירותים בעיר כמו המתנ"סים; סיפור מתמשך עם משכורות העובדים; והכי חשוב, לדעתי, הם השינויים הדמוגרפיים שיש להם משמעות לאומית והמשך של בנייה בלתי חוקית ותפיסת שטחים, אף על פי שהעירייה נקטה מספר צעדים שהם לדעתי חשובים ונכונים.

יורי שטרן: התופעה הזאת כנראה לא נגמרה.

יורי שטרן: אנחנו יודעים שהעיר הפכה למרכז ממכר סמים.

יורי שטרן: הייתה פעולה משטרתית שהוציאה חלק מהסוחרים מחוץ לגבולות לוד אחרי שהיו תלונות מתל-אביב וממקומות אחרים שלא רצו לקבל את "העולים" האלה מלוד, אבל כנראה שגם המבצע הזה שהוא נכון וחשוב לא שבר את המגמות השליליות.

יורי שטרן: העיר נמצאת בטיפול של ראש הממשלה, בטיפול של משרד ראש הממשלה.

יורי שטרן: למען האמת, בישיבות הכנסת כאן אף פעם לא התרשמנו שלטיפול הזה יש ביטוי בשטח, ולא שמענו שום דוח, ואף פעם לא הצלחנו להביא לאף דיון על כך את מנכ"ל משרד ראש הממשלה.

יורי שטרן: לכן גם ההכרזה הדרמטית הזאת שזאת אחת משלוש ערים בלבד שנמצאת בטיפול אישי של ראש הממשלה ושל לשכתו, גם לזה אנחנו לא רואים ביטוי ממשי בשטח.

יורי שטרן: אני מניח שיש דברים שנעשים, אבל זה לא שובר את המגמה, לא יוצר כיוון ולא מראה שהעיר עומדת להשתקם.

יורי שטרן: להפך, לפי ההתרשמות שלי ההידרדרות נמשכת.

יורי שטרן: אני מעריך את מאמציו של ראש העיר שעובד בתנאים מאוד קשים ושל חברי העירייה גם בקואליציה וגם באופוזיציה שמנסים לתרום גם הם לשיפור המצב, אבל אני לא רואה את המצב בעיר הזאת שנמצאת במרכז הארץ, במקום אסטרטגי מאוד כבעיה מקומית.

יורי שטרן: נדרש מאמץ מדיני, ממשלתי בהיקפים שלא היו דוגמתם בטיפול בעיריות האחרות כדי להוציא את העיר מהבור העמוק שבו היא נמצאת, ולהחזיר אותה למסלול של שיקום ופיתוח.

יורי שטרן: אני הבנתי שהבאתם סרט על השכונה.

יורי שטרן: מי מייצג את שכונת רמת אשכול?

קריאות: כן.

יורי שטרן: יש פה כמה חברי מועצה, וכמובן ראש העיר.

יורי שטרן: אני רוצה לשמוע קודם כל את תושבי השכונה ואחר-כך את חברי מועצת העיר, וראש העיר ייתן את הפרספקטיבה שלו.

יורי שטרן: מי הביא את הסרט?

בני רגב: יש ערוץ מקומי, הוא עושה יחסי ציבור טובים ללוד מיום שבני רגב נבחר.

יורי שטרן: גם על זה יש לך מקומות אחרים להתווכח על זה.

אהרון דזנאשוילי: אני תושב השכונה כבר 33 שנים.

אהרון דזנאשוילי: השכונה נמצאת בחלקה הצפוני של העיר לוד.

אהרון דזנאשוילי: השכונה נבנתה בשנות ה- 70 לעולים חדשים מחבר העמים.

יורי שטרן: אהרון, את כל ההיסטוריה אנחנו יודעים.

אהרון דזנאשוילי: באנו והקמנו שכונה לתפארת מדינת ישראל.

יורי שטרן: מה קורה בה היום?

אהרון דזנאשוילי: אנחנו לא יכולים לחיות במקום הזה במצב של היום בשנות ה- 2000.

יורי שטרן: למה?

אהרון דזנאשוילי: אני גידלתי וחינכתי את ילדיי- -

יורי שטרן: למה?

אהרון דזנאשוילי: אנחנו מיעוט של 10% לעומת 90% ערבים.

אהרון דזנאשוילי: עם כל הכבוד שיש מי שאומר זה 70% לעומת 30%, 20% היהודים השכירו את הבתים שלהם לערבים כי יהודים לא מוכנים לגור שם.

אהרון דזנאשוילי: נשארנו שם 10% יהודים שבשנות ה- 30, 40 לחייהם הגיעו לשכונה, חינכו את הילדים שלהם, וכיום הם אנשים מבוגרים.

אהרון דזנאשוילי: אנשים מבוגרים לא יכולים להסתובב בשכונה.

אהרון דזנאשוילי: אני חי עם האוכלוסייה הערבית 30 שנה בעיר, אבל נוצר מצב שאני רואה מבוגר שהולך לבית-כנסת ובאים ילדים פרחחים – אמנם מיעוט – וזורקים אבנים, זה מזכיר לי סיטואציה מלפני הרבה שנים.

אהרון דזנאשוילי: כלומר אי-אפשר ללכת.

אהרון דזנאשוילי: שתי הבנות שלי חונכו וגדלו בלוד, הלכו לבתי ספר תיכון והצליחו יפה, אבל את הבן שלי בן 12 לא יכולתי לשלוח אותו 100 מטר מהבית לבית-הספר כי כל בוקר וצהרים היו זורקים עליו אבנים וגם כשחזר הביתה.

יורי שטרן: ואיפה המשטרה?

אהרון דזנאשוילי: אין משטרה, לצערי הרב.

אהרון דזנאשוילי: כתושב העיר שמתמצא קצת וקורא עיתונים מעולם לא הלכתי לשום פוליטיקאי וגם לא לעירייה, אף אחד לא מכיר אותי בעיר הזאת ולא רציתי להתפרסם.

אהרון דזנאשוילי: המשטרה אומרת שהיא חיסלה סמים; תבואו אליי ותראו ממרפסת ביתי סחר בסמים יומיום, חופשי, בלי פחד ובאופן גלוי.

אהרון דזנאשוילי: יש פיל לבן בחלק הצפוני לידינו שהוא הוסטל כביכול, ונרקומנים עושים שם חגיגה של 5 כוכבים.

אהרון דזנאשוילי: זה מקום ריק שכל הנרקומנים בארץ באים אליו.

יורי שטרן: תודה.

יורי שטרן: יש עוד מישהו מהשכונה?

שמואל טרבלסי: אני רב השכונה.

שמואל טרבלסי: אני גם מורה בבית-ספר מימון, בית-הספר המקביל לשכונה הזאת.

שמואל טרבלסי: אני שואל את הילדים למה הם לא הולכים לספריה העירונית להכין שיעורים, הם אומרים לי שהערבים מכים אותם.

שמואל טרבלסי: אני שואל אותם למה הם לא הולכים עם כיפות, אז הם אומרים שהערבים מכים אותם.

שמואל טרבלסי: יש שם מצב בלתי נסבל.

שמואל טרבלסי: פניתי גם למפקד המשטרה כי היו לנו הרבה פריצות של נרקומנים, אבל המשטרה לא עשתה סיור אפילו פעם אחת בשכונת רמת אשכול.

שמואל טרבלסי: הילדים לא יכולים לצאת החוצה, אין לנו מניין בבית-הכנסת – ולא כי אין אוכלוסייה, יש אוכלוסייה – כי אנשים נכנסים לבתיהם כשיורד החושך.

שמואל טרבלסי: המצב מחפיר.

שמואל טרבלסי: אתמול חיכיתי למטה בבית-הספר וראיתי קבוצה של ערבים מגיעה והכתה ילד אתיופי שלקח את אחיו הקטן מהגן.

שמואל טרבלסי: אם לא הייתי יורד הם היו מכים אותו הכאה ממש.

שמואל טרבלסי: זה קורה במדינת ישראל בעיר לוד.

שמואל טרבלסי: דיברנו, והתקשורת באה, ושום דבר.

שמואל טרבלסי: חברי מועצת העיר, יש פסוק בתהילים קכ"ט: "על גבי חרשו חורשים"; הם עכשיו מתהדרים בנוצות לא להם.

שמואל טרבלסי: פעם אחת הם לא היו ברמת אשכול.

שמואל טרבלסי: הזמנו אותם לכנסים, ואף פעם הם לא היו שם, אז עכשיו שלא יתהדרו בנוצות לא להם, זה מה שאני מבקש מכל חברי המועצה.

יורי שטרן: מה היית מצפה מהמועצה?

שמואל טרבלסי: אני הייתי מצפה מהמועצה שתנהג כמו בניו-יורק.

שמואל טרבלסי: שם בכל צומת יש שני שוטרים.

שמואל טרבלסי: כדי שהילדים שלנו יוכלו ללכת מבית-הספר הביתה בבטחה.

שמואל טרבלסי: אני לא צריך לפחד לשים את האוטו שלי.

שמואל טרבלסי: באמצע תפילה אני שולח ילד לראות מה עם האוטו.

שמואל טרבלסי: אם לא הייתי עושה חנייה מאחורה היו קורעים את האוטו לגזרים, הם שורפים את האוטו.

שמואל טרבלסי: הם לא עושים את זה מכיוון שעשינו להם משהו מסוים, אלא הם רוצים לגרום לנו לעזוב את המקום בהדרגה.

שמואל טרבלסי: אני גדלתי ברמת אשכול, חונכנו על דו-קיום, אבל כשעושים בנו פוגרומים זו בעיה.

שמואל טרבלסי: בבית הכנס הוציאו לי את ההיכל ממקומו, וגילו את ספר התורה.

שמואל טרבלסי: ביום כיפור ביקשנו שהמשטרה תשמור עלינו.

שמואל טרבלסי: לא דובים ולא יער, אף על פי שהייתי שבוע לפני כן בישיבה עם האנשים האלה.

שמואל טרבלסי: הוצעה הצעה להפוך את השכונה הזאת לשכונה ערבית.

שמואל טרבלסי: אני שואל איפה הסוף?

שמואל טרבלסי: אם הופכים את השכונה הזאת לערבית אתה חייב להפוך את החשמונאים לשכונה ערבית כי היא מקבילה אליה, וכן הלאה.

שמואל טרבלסי: כך תהפוך את חצי האזור הצפוני לשכונה ערבית.

שמואל טרבלסי: יש פוטנציאל ענק לשכונה הזאת, תכניסו גרעין תורני.

שמואל טרבלסי: יש תוכנית יפה מאוד של ידידי לעיתון, מנדי, ויש פוטנציאל מאוד גדול לעיר.

שמואל טרבלסי: יש בית-כנסת, יש מתנ"ס ויש בית-ספר.

שמואל טרבלסי: מה בן אדם צריך?

שמואל טרבלסי: יש שוק מולך, זה מרכז העיר פשוט.

יורי שטרן: מהא, בבקשה.

מהא אלנקיב: אני תושבת לוד, ועד לפני שנתיים הייתי תושבת שכונת רמת אשכול.

מהא אלנקיב: יש פשע מאוד קשה בשכונה, ובמיוחד אחרי מבצע "אי ירוק בים", יש סחר בסמים שעבר לשם.

יורי שטרן: כלומר המשטרה הצליחה נקודתית.

מהא אלנקיב: כן.

מהא אלנקיב: לפני 3 חודשים היו שני מקרי רצח של ערבים שרצחו ערבים, אחד על רקע פלילי והאחר סתם על רקע עימות.

מהא אלנקיב: המצב של הערבים קשה באותה מידה שמצבם של היהודים קשה, גם הילדים של הערבים סובלים.

שמואל טרבלסי: אבל היהודים לא פוגעים בערבים.

מהא אלנקיב: - -

ואסל טאהא: אצל היהודים אין פשע.

קריאות: - -

קריאה: רצחו שם שוטר.

ואסל טאהא: אין סוחרים.

יורי שטרן: סליחה, בלי בלגן בבקשה.

קריאות: - -

יורי שטרן: אתה רוצה להשתתף בדיון או אתה רוצה לצאת?

מהא אלנקיב: אני לא טוענת שהבעיות של הילדים הערביים הם רק מילדים יהודיים או על רקע לאומני.

מהא אלנקיב: אני טוענת שזו הסתה והכפשה נגד הציבור הערבי לומר שהוא גזען.

מהא אלנקיב: יש שם פשע כמו בכל מקום.

יורי שטרן: היו פגיעות כאלה במסגדים כמו שהיה בבית-הכנסת?

יורי שטרן: יש ילדים יהודיים שזורקים אבנים על ילד ערבי כי הוא ערבי?

מהא אלנקיב: יש תלונה שהוגשה למשטרה על המקרים האלו?

קריאות: אין משטרה.

מהא אלנקיב: אני אצטט שני משפטים של חבר המועצה יורם מרציאנו שהוא דווקא מייצג את השמאל.

מהא אלנקיב: גם לשמאל וגם לימין יש אידיאולוגיה אחת בלוד, רק האסטרטגיות שונות.

מהא אלנקיב: אני באה נגד ההצעה של אמיל חדד וגם נגד ההצעה של הימין שהוא חושב שזה טרנספר.

מהא אלנקיב: אני נגד שתי ההצעות כי אני רוצה דו-קיום בעיר להבדיל מהשאר.

יורי שטרן: אז איך לטפל בבעיות השכונה?

מהא אלנקיב: אני מצטטת: "אני לא רוצה לשמוע, ואני מתקשה להאמין ששכונה שהייתה יהודית והושקעו בה מיליונים של שקלים על-ידי תורמים יהודים בעולם במסגרת פרויקט שיקום שכונות תהפוך להיות שכונה ערבית לגמרי עקב הבריחה של היהודים".

מהא אלנקיב: זאת אומרת שהאידיאולוגיה היא שאסור להשקיע על ערבים.

מהא אלנקיב: כאילו נוטשים את השכונה לטובת עכברים או ארבה.

מהא אלנקיב: זו שכונה שבני-אדם צריכים להשקיע בה, וכערבים אנחנו רוצים להיות בשכונות מעורבות כי רק שם משקיעים.

מהא אלנקיב: אם השכונה הופכת להיות ערבית – זהו, אפשר לשכוח ממנה עשרות שנים.

מהא אלנקיב: אנחנו רוצים למגר את הפשע ואת הסמים ושיטפלו בשכונה.

יורי שטרן: אם כן, יש במדינה מתח בין ערבים ליהודים, לצערי, אבל זאת עובדה ואי-אפשר להתעלם ממנה.

יורי שטרן: אם אתם רוצים שזאת תהיה שכונה מעורבת היא יכולה להיות מעורבת רק אם התושבים היהודיים מרגישים בה באותה מידה בטוחים כמו כשהשכונה הייתה יהודים בלבד בזמנו.

ואסל טאהא: וההפך הוא גם נכון: גם הערבים צריכים להיות בטוחים בה.

יורי שטרן: אני לא כחבר כנסת, אלא כאזרח המדינה אני לא יכול לסבול סיפור של התקפה אנטישמית במדינת ישראל, חילול בית-הכנסת- -

ואסל טאהא: לא להגזים, יורי, זה לא אנטישמיות.

יורי שטרן: לא חיללו מסגדים.

ואסל טאהא: חיללו מסגדים, הפכו אותם- -

קריאות: - -

שמואל טרבלסי: אני הלכתי לשוטרים.

שמואל טרבלסי: אתה יודע מה הייתה תשובת החוקר?

שמואל טרבלסי: שמעון בן לולו גר ממש בלב הערבים, זרקו עליו אבנים בדיוק כשהוא נכנס לבית-הכנסת ביום שישי, ושברו לו את עצם הבריח.

שמואל טרבלסי: הלכנו למשטרה בשבת, והם אמרו: "תביאו את הילדים האלה".

שמואל טרבלסי: איזו תשובה טיפשית?

שמואל טרבלסי: השגתי ילד אחד, אז ההורים שלהם אומרים שהם רק ילדים ואין מה לעשות.

יורי שטרן: טוב.

יורי שטרן: מהא, את מייצגת את הציבור המשכיל ואת הצעירים שרוצים חיים נורמליים ולא לחיות במתח הזה או במלחמות בלתי פוסקות.

יורי שטרן: התנאי ההכרחי והראשון לכל זה הוא הפסקת הפורענות.

ואסל טאהא: אבל כיצד, יורי?

ואסל טאהא: כיצד מפסיקים את האלימות?

ואסל טאהא: זה חלק בלתי נפרד מהאלימות במדינה.

ואסל טאהא: אלימות גואה, אלימות מתפשטת - -

יורי שטרן: לזרוק אבנים?

ואסל טאהא: שכחתם את הרצח של עדי אזר?

ואסל טאהא: איפה אתם חיים?

קריאות: - -

יורי שטרן: סליחה.

יורי שטרן: חבר הכנסת טאהא, בבקשה.

ואסל טאהא: אף אחד לא מסכים שבעיר בישראל יהיו תופעות כאלה כפי שאנחנו שומעים כלפי הצד הערבי או היהודי.

ואסל טאהא: האלימות בשכונה הזאת ובלוד בכלל נובעת מתנאים חברתיים-סוציו-אקונומיים שאנשים חיים בהם.

יורי שטרן: לילד שחי בעוני מותר לזרוק אבן?

ואסל טאהא: לא.

יורי שטרן: אתה מצדיק את זה.

יורי שטרן: למה אתה מצדיק את זה?

ואסל טאהא: זה לא אומר שזה ערבי או יהודי- -

יורי שטרן: אבל זה ערבי.

ואסל טאהא: הילד הערבי והילד היהודי חשופים בתנאים כאלה גם לאלימות.

ואסל טאהא: בואו נתאר מה קורה בלוד.

ואסל טאהא: כל פעם אנחנו מעלים את הנושאים של לוד, ולוחצים שיפתחו ויתקצבו.

ואסל טאהא: כמה פעמים הייתי בסיור אצל ראש העיר ואמרתי לו שאם הם לא ימהרו לטפח את השכונות הערביות העיר כולה תידרדר מפני שהם 30% מהעיר.

ואסל טאהא: אם אתה מזניח 30% מהעיר, אתה מזניח חלק גדול מהעיר, ויש לזה השפעות שליליות והשלכות שליליות על שאר האוכלוסייה.

ואסל טאהא: לכן צריך להשקיע בחינוך ובתשתיות, להילחם בסמים.

ואסל טאהא: זה נגע שלא קשור רק לערבים, אלא לכל האוכלוסייה.

ואסל טאהא: העיר לוד צריכה טיפוח מיוחד וטיפול נקודתי.

ואסל טאהא: ראש הממשלה לקח את זה על עצמו ולא עשה עם זה כלום.

ואסל טאהא: אני לא יודע אם עשה, אם השקיע ואם הוקצה משהו.

יורי שטרן: יש פה נציג משרד ראש הממשלה, נשמע גם אותו.

ואסל טאהא: חיפה היא עיר מעורבת, למה שם זה לא קורה?

שמואל טרבלסי: אין לנו בעיה עם ערבים.

ואסל טאהא: תן לי להמשיך.

אהרון דזנאשוילי: למה אתה לא מלמד את הילד שלך לא לזרוק אבן?

ואסל טאהא: למה זה לא קורה בחיפה?

אהרון דזנאשוילי: כי שם ההורים מחנכים את הילדים שלהם.

ואסל טאהא: לא רק בגלל זה.

ואסל טאהא: שם יש עירייה שמטפחת את השכונות, יש מתנ"סים, יש בתי-ספר.

קריאות: - -

ואסל טאהא: אני מציע שאנחנו נתאחד ונתמוך בעירייה, נלחץ על הממשלה לתקצב משאבים, שתיתן לעירייה לטפח את השכונות האלה.

ואסל טאהא: רק בשבוע שעבר היינו בדיון בוועדת הכלכלה על תחנת הרכבת.

ואסל טאהא: הייתה תוכנית שאנחנו מקווים שיבצעו גם בשכונות אחרות.

ואסל טאהא: כבוד ראש העיר, בלי לטפח את הצעירים האלה, בלי לחנך אותם זה לא ילך.

ואסל טאהא: אלימות היא לא נחלת הערבים; אנחנו שוכחים שרצחו את השופט עדי אזר?

ואסל טאהא: זאת אלימות מתפשטת וגואה במדינה כולה בכל השכונות.

ואסל טאהא: במקום שיש עוני והזנחות ודאי שזה מתפשט יותר.

ואסל טאהא: לכן זה לא נחלתם של ערבים, גם יהודים אלימים.

קריאות: לא נכון.

ואסל טאהא: מי רצח את השופט?

ואסל טאהא: ערבי?

שמואל טרבלסי: - -

ואסל טאהא: המדיניות המכוערת של הממשלה.

קריאות: - -

יורי שטרן: חבר הכנסת טאהא.

קריאות: מי רצח שוטר?

קריאה: אני באופוזיציה, אני רוצה לדבר.

ואסל טאהא: אני רוצה לסכם.

ואסל טאהא: בשיתוף פעולה אמיתי, תקימו ועד שכונה שמורכב מיהודים וערבים, תילחמו באלימות ובסמים משני הצדדים.

ואסל טאהא: תעשו דו-קיום אמיתי, תלמדו מחיפה.

יורי שטרן: אתם לא חייבים להגיב.

קריאות: - -

ואסל טאהא: מה זה?

יורי שטרן: אדוני, אתה דיברת, זהו.

יורי שטרן: קטש, בבקשה.

שבתאי קטש: אני מברך אותך על היזמה, ואני רוצה לספר לך- -

יורי שטרן: אל תספר, אני קבעתי את הישיבה הזאת כישיבה דחופה לחצי שעה בלבד.

שבתאי קטש: קם חבר המועצה, ניפח איזה בלון שלא היה צריך להתנפח, ופתאום כולם מדברים על זה, והמטרה שלו היא כנראה להסית את זה מסדר היום האישי שלו.

שבתאי קטש: יש דו-קיום בין יהודים לבין ערבים, וגם בלוד.

יורי שטרן: דו-קיום הוא לא הבעיה, הבעיה היא היעדר דו-קיום.

שבתאי קטש: כן.

שבתאי קטש: במקום שנדון על הדרכים למציאת הפתרונות גם בשכונה, אמיל חדד אומר "בואו נטרנספר את היהודים".

שבתאי קטש: זו אמירה מטופשת כשלעצמה.

קריאה: שהעירייה תפטר אותו.

שבתאי קטש: אני חושב שצריך לגרום לכך שתבוא אוכלוסייה טובה, על זה חתמו רוב חברי המועצה.

שבתאי קטש: הזמנו לשם גרעין תורני ואוכלוסייה חזקה שתחזק את שני הצדדים.

שבתאי קטש: כשתהיה שם אוכלוסייה חזקה יימצא לזה פתרון.

יורי שטרן: בבקשה, רפי.

רפי קרכלי: הבעיה של השכונה התחילה אחרי אמירה מטופשת, לדעתי, וחסרת אחריות של ממלא מקום ראש העיר.

יורי שטרן: אבל יש בעיה אמיתית.

יורי שטרן: תושבים סיפרו באלו תנאים הם חיים.

יורי שטרן: עזבו את חדד, תתייחסו לעצם הבעיה שם.

רפי קרכלי: צריך לגנות בכל תוקף את האמירה והתוכנית האלה לעשות טרנספר של היהודים מהשכונה הזאת.

רפי קרכלי: לא יכול להיות שמשכונה יהודית במדינת ישראל יעשו טרנספר של יהודים.

קריאה: שיעשו הפוך, טרנספר של ערבים.

קריאות: מה זה?

מוחמד ברכה: מה זה?

מוחמד ברכה: הוא לא יכול לשבת כאן.

רפי קרכלי: אני מציע לבקש ממשרד השיכון שיקנו את הדירות ולאכלס שם עולים חדשים וזוגות צעירים.

קריאה: - -

מוחמד ברכה: אדוני הסדרן, אני מבקש שהוא יוצא מהכנסת בכלל.

מוחמד ברכה: הוא לא יכול לקלל חבר כנסת באמצע ישיבה של ועדה רשמית.

יורי שטרן: בבקשה.

רפי קרכלי: לחזק את האוכלוסייה בזוגות צעירים ובעולים חדשים כדי שיהיה איזון של יהודים וערבים, ולא תהיה שכונה רק של אחד המגזרים.

יורי שטרן: יושב ראש השכונה, בבקשה.

יעקב צמח: השכונה "על הפנים".

יעקב צמח: לא יכול להיות שבהמנון שלנו אומרים "להיות עם חופשי בארצנו", ואנשים מסתגרים בלילה בבתים ומקבלים אבנים וכל מיני תקיפות.

יעקב צמח: אצלנו מול נקודת המשטרה נרצח שוטר.

ואסל טאהא: גם במרכז המדינה נרצח שופט.

יורי שטרן: סטבון, חבר המועצה, בבקשה משפט אחד.

רוז'ה סטבון: אני צריך לבוא עד הכנסת בשביל משפט אחד?

רוז'ה סטבון: זו כל החשיבות של העיר למשפט אחד?

יורי שטרן: אתה לא רוצה, בבקשה.

יורי שטרן: אני אמרתי לך משפט אחד, אין לי אפשרות אחרת, הגיעו כבר אנשים מהישיבה הבאה.

יורי שטרן: לפי בקשתם של התושבים קיימתי את הישיבה הזאת כדחופה.

רוז'ה סטבון: במשפט אחד קשה לי לדבר, אבל אני אנסה.

רוז'ה סטבון: מדובר בשכונה הותיקה ביותר בעיר לוד שהוקמה בשנות ה- 50, 60.

רוז'ה סטבון: לא תיתכן אמירה מטופשת של ממלא מקום ראש עיר לטרנספר את היהודים מהשכונה.

רוז'ה סטבון: חיינו עם הערבים בדו-קיום.

יורי שטרן: מה אתה מציע?

רוז'ה סטבון: הניהול בעיר הוא ניהול כושל לחלוטין.

יורי שטרן: לזה יש לך ישיבות מועצה.

רוז'ה סטבון: על כן אני מבקש שראש הממשלה יקיים את מה שהבטיח, להביא את הביטחון משני הכיוונים: גם לערבים וגם ליהודים.

מנדי ספדי: במקום לברוח מהמציאות, כמו שנהוג גם במקרים אחרים, לא רק במקרה הזה, לא רק בעירייה שלנו, עדיף למקד את הבעיה ולמצוא פתרונות.

מנדי ספדי: יש פתרונות, וגם אני מציע פתרונות לבעיה הזאת.

מנדי ספדי: אם העירייה תשכיל לבוא ולהתעלם מכל המשקעים האחרים - -

יורי שטרן: נתת לראש העיר את התוכנית?

מנדי ספדי: למנכ"ל שלו.

יורי שטרן: תודה.

יורי שטרן: חברת עמידר.

אבי בטיטו: לחברת עמידר יש 340 יחידות דיור בדיור הציבורי.

אבי בטיטו: ההצעה שלי היא להוביל יחד עם משרד השיכון את שיקום השכונה גם הפיסי, וכך נקבל גם פיתוח חברתי וחינוכי לדו-קיום.

יורי שטרן: תודה.

יורי שטרן: משרד ראש הממשלה.

יורי שטרן: מה משרד ראש הממשלה החליט מאז שהעיר נמצאת בטיפולו, ומה אתם רוצים לעשות בעקבות ההידרדרות הביטחונית בשכונה?

גיא בר-נתן: אני לא שמעתי את האמירה של מר חדד, אבל אנחנו מסתייגים מהעברה של תושבים כאלה ואחרים לפי קבוצות לאום.

יורי שטרן: הם גם צריכים לחיות חיים שקטים.

יורי שטרן: בזה שמגנים את האמירה להוציא משם יהודים עוד לא פותרים את בעיית האנשים שחיים שם.

גיא בר-נתן: לא אמרתי שזה פתרון, אמרתי שזאת ההסתייגות שלנו מהאמירה עצמה.

גיא בר-נתן: בהתאם להחלטת הממשלה לשיקום העיר לוד מיולי 2002, כפי שאתם יודעים בשנה האחרונה מצב העירייה היה בעייתי מבחינה פיננסית, העיר הייתה לקראת קריסה, ובסיוע של משרד ראש הממשלה ומשרד הפנים אנחנו עבדנו עם עיריית לוד על הכנת תוכנית הבראה.

גיא בר-נתן: מדובר על תוכנית הבראה מאוד בעייתית שכוללת פיטורים של מאות עובדים, וזה צעד לא קל לאף גורם.

גיא בר-נתן: אנחנו נמצאים בשלבי גיבוש אחרונים של יישום הצעדים הראשונים של התוכנית.

גיא בר-נתן: באופן כזה הצליחה העירייה לקבל כמה עשרות מיליוני שקלים לתשלום משכורות.

יורי שטרן: מה זה עיר בטיפול אישי של ראש הממשלה ושל משרד ראש הממשלה?

גיא בר-נתן: זה אומר שמתוך 260 רשויות מקומיות- -

יורי שטרן: רק 3 - -

גיא בר-נתן: רק 3 רשויות מקבלות סיוע ממוקד.

גיא בר-נתן: זה אומר לשבת עם המשרדים - -

יורי שטרן: זה לא רק זה.

יורי שטרן: אם הייתי תושב העיר והייתי יודע שראש הממשלה ומשרדו הם אלה שמטפלים בי אישית הייתי מצפים מהם להיות אפוטרופוסים של העיר, ואם יש דברים דחופים ובלתי נסבלים, לא רק ממשיכים במשא ומתן ובתוכנית ההבראה – שהן תשתיות לשיקום העיר בעתיד – אלא גם מתערבים בדברים שמעיקים על התושבים ומוציאים את האוכלוסייה מהעיר.

יורי שטרן: עד שאתם תגמרו את המשאים ומתנים האלה לא יישארו תושבים בעיר.

יורי שטרן: לכן אני שואל אותך, אתה שמעת על המצב הביטחוני?

יורי שטרן: אתה יודע שמרביצים לאנשים ושורפים בית-כנסת?

גיא בר-נתן: הפנייה באשר לתחושת הביטחון של האנשים הובאה עוד לפני שגובשה החלטת הממשלה לשיקום העיר לוד.

גיא בר-נתן: בין ההחלטות שהתקבלו אז היה הגברת תקן המשטרה בעיר.

יורי שטרן: וזה לא הספיק.

גיא בר-נתן: עשרות תקנים נוספו, וזה לא הספיק.

גיא בר-נתן: במבצע "אי ירוק בים" סופח גדוד של מג"ב - -

יורי שטרן: אתה שמעת שבגלל המבצע "נהנית" היום שכונת רמת אשכול מעודף סוחרי סמים?

קריאה: המשטרה נהנית גם מחוסר בכוח אדם.

גיא בר-נתן: יש טענות שאני שומע אותן לראשונה, אני מניח שזה קיים כבר זמן רב.

גיא בר-נתן: אני נפגש עם תושבים ועם נציגים של ועדים של שכונות כאלה ואחרות כמעט כל חודש כמה פעמים.

גיא בר-נתן: עם נציגי השכונה הזאת אף פעם לא נפגשתי.

גיא בר-נתן: לא הייתה שום נציגות של איזושהי שכונה בלוד שביקשה להיפגש אתנו, ואנחנו לא נפגשנו אתם- -

יורי שטרן: אתה איש הקשר לעניין הזה?

גיא בר-נתן: אני איש הקשר מטעם משרד ראש הממשלה לנושא העיר לוד.

יורי שטרן: טוב, אז אנחנו נעשה אתך סיור.

יורי שטרן: נלך לשכונת האקדמאים שמתרוקנת והייתה לתפארת העיר, לרמת אשכול שמשם התושבים בורחים, ואפילו משאירים את הדירות ריקות כי אין להם לא זמן ולא כוח להשכיר אותן.

גיא בר-נתן: נשמח להצטרף לכל סיור שתארגנו.

גיא בר-נתן: נשמח אם גם חברי הכנסת יוכלו להצטרף לסיור הזה, וכך נוכל כולנו לגבש גוף שיוכל לדחוף את זה הלאה.

גיא בר-נתן: כלומר יהיה צורך בלובי מסוים כדי לנסות לעשות צעדים פרקטיים.

גיא בר-נתן: הצעד שהציע, למשל, נציג מחוז עמידר נשמע לי.

עסאם מח'ול: מרוב לובים לא רואים את הבעיה.

גיא בר-נתן: כדי שנדע מה הבעיות אנחנו צריכים שיציפו אותן אלינו.

גיא בר-נתן: אנחנו מנסים לפתור- -

יורי שטרן: אתה אמרת עכשיו אמירה שאתה לא יודע מה התוצאה שלה.

יורי שטרן: אתה יודע כמה בעיות יש?

גיא בר-נתן: תציפו אותנו בכמה תוכניות שאתם מעוניינים, אנחנו נשתדל לעזור.

גיא בר-נתן: למשל, בתחום חיזוק השכונות אנחנו עובדים כבר למעלה משנתיים על הקמת שכונת אנשי קבע.

גיא בר-נתן: זה אומר גרעין חזק שיוכל לדחוף אחריו את כל העיר;

גיא בר-נתן: גרעינים תורניים גם אפשריים; גרעינים אקדמיים גם אפשריים.

גיא בר-נתן: כל מי שרוצה להציע גרעין שיכול לחזק אנחנו נוכל לשמוע המלצות.

יורי שטרן: אני רוצה לשמוע את ראש העיר ולסכם.

איוב קרא: אדוני היושב ראש, מתי נפסיק לעשות ישיבות על לוד שתהפוך להיות כמו סביון?

איוב קרא: כזאת קטנה, עושים עליה דיונים כאילו - -

יורי שטרן: אתה חושב שזה תענוג שלי כיושב ראש הוועדה לחזור כל פעם מכיוון שהדברים לא זזים?

מוחמד ברכה: לא מזמן היינו בסיור של ועדת החינוך והתרבות בעיר לוד ועמדנו על מצב החינוך בה שטעון שיפור רב.

מוחמד ברכה: היו גם ראש העיר וחברי מועצת העיר, ואנחנו חשבנו שיש מקום לתת דחיפה לעיר הזאת על כל תושביה.

מוחמד ברכה: היא סובלת ממספיק מצוקות, ולא צריך להוסיף מצוקות נוספות שקשורות ברצון של אנשים לעשות הון פוליטי.

מוחמד ברכה: יש מספיק צרות בעיר ומספיק צורך שחברי הכנסת מכל המפלגות יירתמו לעזרה לעיר הזאת.

מוחמד ברכה: לייצר מצב שכאילו ערבים רוצים להוציא את היהודים זה פשוט אבסורד.

רוז'ה סטבון: יהודי הציע את זה.

מוחמד ברכה: אני יודע.

מוחמד ברכה: זה ניסיון לצבור הון פוליטי של אנשים מסוימים על חשבון מצוקות התושבים.

מוחמד ברכה: במקום שכולם יירתמו ויביאו לשיתוף פעולה בין כל חלקי האוכלוסייה, האוכלוסייה הערבית היא הסובלת העיקרית ממצוקה, ממצב החינוך ומפשיעה.

קריאה: לא נכון.

מוחמד ברכה: כדי לטפל בעיר צריך לטפל בכל התושבים.

יורי שטרן: תודה רבה.

יורי שטרן: ראש העיר, בבקשה.

בני רגב: אני רואה את העיר הזאת אחרת, מה לעשות?

בני רגב: מישהו פה קפץ על העגלה.

בני רגב: עם כל הכאב והצער, ויש הרבה כאב לכל התושבים שגרים ברמת אשכול בתנאים שהם חיים שם, אבל להביא את זה למצב הזה, אל תספרו לי.

בני רגב: אני נולדתי בעיר הזאת.

בני רגב: רק לפני שבוע בית-ספר תיכון מקיף, תיכון ערבי לוד-רמלה קיבל פרס דו-קיום.

בני רגב: דברו על הדברים היפים והטובים, ואל תראו כאילו הערבים מכים את היהודים.

יורי שטרן: איך זה עוזר?

מוחמד ברכה: עבריינים הם עבריינים, דווקא שיתוף הפעולה בין העבריינים הוא הכי גדול בין יהודים לערבים.

קריאות: - -

בני רגב: תקשיבו לי.

עסאם מח'ול: אם ככה מתנהגים בשכונה אנחנו מבינים מה קורה שם.

בני רגב: ישבתי פה ומילה לא אמרתי.

בני רגב: אני לא יודע אם יש עוד יושב ראש ועדת פנים של הכנסת שזימן לכאן כל מצוקה שהייתה בעיר.

בני רגב: העיר עברה ועוברת תקופה לא קלה עם הרבה בעיות.

בני רגב: מזה אי-אפשר להתעלם, אבל כל הזמן הכותרת היא מה עשתה הממשלה ומה עושה הממשלה.

בני רגב: אני אומר לכם באחריות, ולא מכיוון שאני רוצה להיות נחמד בפני ראש הממשלה: העיר לוד בטיפול נקודתי, ואנחנו מקבלים תקציבים, אבל הדברים לא באים לידי ביטוי מהיום להיום, מה לעשות?

בני רגב: לא נשכח שרק לפני חודשיים לא קיבלו משכורות קרוב לחצי שנה.

בני רגב: היום אנחנו לא חייבים אגורה.

גדעון בר-לב: אני מבקש קרדיט למשרד הפנים.

בני רגב: אז אני אומר.

בני רגב: העיר עוברת תקופת שיקום.

בני רגב: המגזר הערבי קופח, ואי-אפשר להתעלם מזה, אבל היום עומד להיות שינוי ניכר.

בני רגב: אנחנו מתכוונים ליישם פרויקט של 3000 יחידות דיור, משנים ייעוד בהסכמת ראש הממשלה.

בני רגב: יש בנוה ירק קרוב ל- 150 יחידות דיור.

בני רגב: נתנו להם לבנות "בנה ביתך", והם התחילו כבר.

בני רגב: בואו נדבר על הדברים הטובים, ולא כל הזמן להשחיר.

שמואל טרבלסי: מה אתה עושה ברמת אשכול?

בני רגב: לצערי, במו ידינו מנסים בכל דרך – מסיבות פוליטיות, אני אומר בגלוי – לפגוע בתדמית העיר שיהיה לנו קשה לתקן אותה אחר-כך.

בני רגב: נגזר עלינו לחיות יחד, וצריך למצוא את הדרך לחיות.

בני רגב: הכותרת שלי הייתה כל הזמן שכדי לחיות יחד צריך לתת פתרון גם למגזר הערבי.

בני רגב: אם יהיה להם טוב, יהיה לנו פי כמה יותר טוב.

בני רגב: על זה אני נלחם.

בני רגב: ברור לכולם שזה לא על בסיס של רשות מקומית.

בני רגב: לא הרשות המקומית יכולה לפתור את הבעיות האלה.

בני רגב: אין לי ספק שממשלת ישראל מודעת אלינו, והיא בקשר אתנו.

בני רגב: יושב פה גיא בר-נתן, עושים הכול שחור, אבל תראו בעתיד שזה לא כך.

בני רגב: היום אני מזמין אותך, ותראה שתוך חודש יהיה שינוי ניכר בעיר: העיר נקייה, הגינון עובד, צובעים את הכבישים.

שמואל טרבלסי: ברמת אשכול הוא לא רואה.

שמואל טרבלסי: למה לא ראיתם את הוידאו?

בני רגב: אל תפריע לי.

רוז'ה סטבון: ועדת החקירה של משרד הפנים תגיד את הדברים האלה.

רוז'ה סטבון: את הכישלונות שלך תגיד.

בני רגב: מאה אחוז.

רוזה סטבון: אתה לא עושה כלום.

יורי שטרן: אדוני.

בני רגב: אני לא פוגע אישית.

בני רגב: יש מספיק מה לעשות בעיר הזאת.

בני רגב: תודה לאל, יש לי מועצה של רוב מוחלט.

בני רגב: אין עוד עיר במדינת ישראל שכמעבירים תקציב מתוך 19 חברי מועצה 19 בוחרים בבני רגב.

בני רגב: אם הוא לא טוב לא יצביעו באצבע.

יורי שטרן: בני, זה לא הנושא.

בני רגב: לא יכול להיות שבכל ישיבה כזאת יוציאו את הכאב של התושבים האלה.

בני רגב: מלבד זאת תמיד אותן הדמויות באות להכפיש ולפגוע בראש ובראשונה בעיר וגם בראש העיר.

בני רגב: זה לא יעזור.

בני רגב: דעו לכם שיהיו שינויים בעיר.

בני רגב: רמת אשכול-חשמונאים הייתה כבר בפרויקט שיקום שכונות.

בני רגב: נמצא פה נציג עמידר.

בני רגב: אנחנו עושים את הכול יחד במדיניות שלנו.

בני רגב: השטר השני בתוכנית שלנו יהיה שיקום שכונות ברמת אשכול-חשמונאים לשנה.

בני רגב: היה כבר פעם שנה, ואין ספק, התנאים שהשכונה נמצאת בהם, גורמים גם למצב הקשה.

בני רגב: אני מצטער מאוד שהמשטרה לא הגיעה לפה.

יעקב אדרי: המשטרה עושה עבודה חשובה.

בני רגב: סליחה, אתה לא היית פה.

בני רגב: להגיד שזה מושלם –לא, אבל לפגוע במשטרה, אני לא מרגיש טוב עם זה כי המשטרה בחצי השנה האחרונה השקיעה פה מה שאף שר ואף מפכ"ל לא עשה בעיר הזאת.

בני רגב: יש מהפך מקצה לקצה.

בני רגב: זה לא מורגש עכשיו.

בני רגב: אתם יודעים מה היה בתחנת הרכבת?

בני רגב: כמה כספוטמטים היו?

בני רגב: נראה אם תמצאו אחד עכשיו.

בני רגב: נכון, הם יוצאים לשכונות, אבל תנו לזמן לעשות את שלו, גם בשכונות אנחנו נחסל את זה.

שמואל טרבלסי: מה קורה ברמת אשכול?

יורי שטרן: אדוני, אם לא היית רב, הייתי כבר מוציא אותך, פשוט לא נעים לי.

בני רגב: אני רוצה לבקש להיות מתונים, לא נגרום לתסיסה חלילה שאחר-כך נצטער עליה.

בני רגב: סך הכול, להוציא את העבריינים שיש בכל מקום – ובמגזר הערבי יותר בגלל המצוקה שהייתה להם – יש שיתוף פעולה בין הערבים לבין היהודים, חיים בשלום יחד, יש המון ערבים שהם שכנים של יהודים, ואף אחד לא אשם שהמדיניות לפני 15 שנה הייתה להעביר את הערבים לגור בשכונות יהודיות.

בני רגב: אולי אני לא הייתי עושה את זה.

בני רגב: הייתי נותן פתרונות למגזר הערבי.

רוז'ה סטבון: היית ממלא מקום אז.

בני רגב: אנחנו במו ידינו גרמנו לזה נזק.

יורי שטרן: אתה רוצה לצאת?

בני רגב: אני רוצה לסיים בצורה אופטימית.

בני רגב: טוב שיש ישיבות כאלה.

בני רגב: אני מבקש לחשוב עם אופטימיות והרבה תקווה שנשנה דברים.

יורי שטרן: תודה.

יורי שטרן: הישיבה הזאת קצרה, היא אפילו הייתה ארוכה ממה שתכננו, ואני מתנצל לפני כל אלה שהגיעו לישיבה הבאה.

יורי שטרן: אני רוצה לסכם סיכום ביניים.

יורי שטרן: כולם פה יוצאים נגד דבריו של סגן ראש העיר שהציע להוציא את היהודים מהשכונה.

יורי שטרן: יחד עם זאת, אני לפחות, התרשמתי שמאחורי הקריאות האלה עומדת מצוקה אמיתית של התושבים, והבעיות שלהם בינתיים לא מצאו את פתרונן.

יורי שטרן: אנחנו מברכים את כל השינויים לטובה שחלים בעיר, אני חושב שזה עדיין לא מספיק בגלל הירושה הקשה וההצטברות של שנים רבות של הזנחה ואי טיפול בבעיות גם של האוכלוסייה הערבית וגם של היהודית.

יורי שטרן: אני כיהודי, כתושב המדינה, כאזרח וכחבר כנסת לא אוכל לעבור על סדר היום כשאני שומע על קריעת ספר תורה, על חילול בית-הכנסת - -

מוחמד ברכה: אני כערבי וכאזרח המדינה לא מוכן לשמוע ולא מוכן לקבל את זה.

מוחמד ברכה: לא לעשות הון פוליטי ממעשה ונדליזם של פושעים ועבריינים.

יורי שטרן: - -

שמואל טרבלסי: מצאת מושג חדש, הון פוליטי.

ואסל טאהא: אתם עושים את ההון הפוליטי, אתם מחפשים את זה.

שמואל טרבלסי: הלוואי שהייתי משקר.

ואסל טאהא: הוא אמר בצורה ברורה שאנחנו לא תומכים בונדליזם הזה, אז תצאו בהצהרות, אל תעשו מזה בעיה.

עסאם מח'ול: גם לטענות כאלה אנחנו לא מסכימים.

יורי שטרן: כל מי שרוצה לתרום מוזמן להשפיע על אותה אוכלוסייה פרועה, על אותם הורים שילדיהם זורקים אבנים.

יורי שטרן: תעשו את זה, אנא.

יורי שטרן: אני מזמין את גיא בר-נתן לעשות אתנו ביקור פתע בשכונה.

יורי שטרן: לא נודיע לעירייה ולא לאף אחד.

יורי שטרן: נגיע לשם כדי להתרשם בצורה בלתי אמצעית.

יורי שטרן: יש פה גם הצעה של מנדי ספדי ושמענו עוד רעיונות.

יורי שטרן: צריך, כמובן, להגיש את זה לראש העיר, ובמקביל אני מציע שהמסמכים האלה וההצעות הקונקרטיות האלה יגיעו גם לשולחני וגם למשרד ראש הממשלה, שהוא בסופו של דבר זה שיצטרך לרכז ולנסות לקדם את זה.

יורי שטרן: תודה רבה.

יורי שטרן: אני מתנצל בפני כל אלה שלא קיבלו זכות דיבור כי אלה המגבלות שלנו.